የጠቅላይ  ሚንስትር ዶክተር አብይ አህመድ የጎረቤት አገራት ጉብኝት  የጋራ ተጠቃሚነትን  የሚያጠናክር ነው -ጽህፈት ቤቱ
ጠቅላይ ሚኒስትር ዶክተር አብይ  አህመድ  ጂቡቲን እና ሱዳንን መጎብኘታቸው ኢትዮጵያ  ከሁለቱ ጎረቤት አገራት ጋር ያላትን መልካም ግንኙነትና የጋራ ተጠቃሚነትን የሚያጠናክር መሆኑን የመንግስት ኮሚኒኬሽን ጉዳዮች ጽህፈት ቤት አስታወቀ፡፡ኢትዮጵያ ከአካባቢው አገራት ጋር በጋራ ጥቅም ላይ የተመሰረተ ግንኙነት ስታራምድ መቆየቷን ያስታወሰው የጽህፈት ቤቱ ሳምንታዊ መግለጫ  ከኤርትራ በስተቀር ከሌሎች አጎራባች አገራት ጋር የጠበቀ ግንኙነት  መፍጠር ችላለች ብሏል።ከኤርትራም ጋርም የህዝብ ለህዝብ ግንኙነቶችን ማካሄድ መጀመሯን  መግለጫው ጠቁሟል ።ኢትዮጵያ በውጭ ጉዳይና አገራዊ ደህንነት ፖሊሲዋ እንዳስቀመጠችው ከሃገራት ጋር  ሰላምን፣ ፈጣን የኢኮኖሚ ልማትን እና የዴሞክራሲ ሥርዓት ግንባታን ከማረጋገጥ አንጻር ግንኙነቷን እያጠናከረች መሆኑን መግለጫው አውስቷል፡፡ዓለም አቀፉ የገንዘብ አበዳሪ ተቋም ኢትዮጵያ በኢኮኖሚ ዕድገቷ በአፍሪካ የመሪነቷን ቦታ ከጋና መረከቧን የስኬቱ ማሳያ ማሳያ ነው ብሏል፡፡የተባበሩት መንግስታት ድርጅት፣ የአሜሪካ፣ የጀርመንና የእስራኤል ከፍተኛ ባለሥልጣናት በአገራችን ተገኝተው ጉብኝት ማካሄዳቸውም ሃገሪቱ የተሳካ የዲፕሎማሲ ስራ እያከነወነች መሆኑንም ጠቅሷል፡፡